b'\n_START_ARTICLE_\nMa\xc5\xa1\xc4\x8dobna kislina omega-3\n_START_PARAGRAPH_\nMa\xc5\xa1\xc4\x8dobne kisline omega-3 ali ma\xc5\xa1\xc4\x8dobne kisline N-3 so esencialne ma\xc5\xa1\xc4\x8dobne kisline z dvojno vezjo, oddaljeno tri ogljikove atome od \xcf\x89-ogljikovega atoma (kon\xc4\x8dne metilne skupine), npr. linolenska kislina. Izkazujejo ugodne u\xc4\x8dinke na prepre\xc4\x8devanje bolezni srca in o\xc5\xbeilja.\n_START_SECTION_\nKemizem\n_START_PARAGRAPH_\nMa\xc5\xa1\xc4\x8dobne kisline omega-3, ki so fiziolo\xc5\xa1ko pomembne , so: \xce\xb1-linolenska kislina (18:3, n\xe2\x88\x923; ALA), eikozapentaenojska kislina (20:5, n\xe2\x88\x923; EPA) in dokozaheksaenojska kislina (22:6, n\xe2\x88\x923; DHA). Te tri polinenasi\xc4\x8dene ma\xc5\xa1\xc4\x8dobne kisline imajo 3, 5 oziroma 6 dvojnih vezi v verigi z 18, 20 oziroma 22 ogljikovimi atomi. Kot velja za ve\xc4\x8dino naravnih ma\xc5\xa1\xc4\x8dobnih kislin, so vse vezi v konfiguraciji cis oziroma, povedano druga\xc4\x8de, vodikova atoma sta na isti strani dvojne vezi._NEWLINE_Na dvojne vezi DHA (kot tudi na arahidonsko kislino) se lahko ve\xc5\xbee jod in tvorijo se iodolipidi.\n_START_SECTION_\nBiolo\xc5\xa1ki pomen\n_START_PARAGRAPH_\nEsencialne ma\xc5\xa1\xc4\x8dobne kisline, kamor sodijo tudi ma\xc5\xa1\xc4\x8dobne kisline omega-3, so dobile tako ime, ko so raziskovalci odkrili, da so bistvene za normalno rast in razvoj otrok in \xc5\xbeivalskih mladi\xc4\x8dev. Majhne koli\xc4\x8dine ma\xc5\xa1\xc4\x8dobnih kislin omega-3 v prehrani (okoli 1\xc2\xa0% skupnega vnosa kalorij) zado\xc5\xa1\xc4\x8da za normalno rast, ve\xc4\x8dje koli\xc4\x8dine pa imajo le majhen vpliv oziroma ga sploh nimajo._NEWLINE_Sprva so znanstveniki ugotovili bistveno vlogo pri normalnem razvoju otroka pri ma\xc5\xa1\xc4\x8dobnih kislinah omega-6 (kot sta gamalinolenska kislina in arahidonska kislina) in raziskave so se osredoto\xc4\x8dile predvsem nanje. \xc5\xa0ele v zadnjih desetletjih so postale tudi ma\xc5\xa1\xc4\x8dobne kisline omega-3 predmet globljih raziskav._NEWLINE_Leta 1979 so odkrili eikozanoide: tromboksane, prostaglandine in levkotriene. Raziskovalci so odkrili, da nekateri eikozanoidi nastajajo tudi iz ma\xc5\xa1\xc4\x8dobnih kislin omega-3; eikozanoidi iz ma\xc5\xa1\xc4\x8dobnih kislin omega-3 izkazujejo na\xc4\x8deloma \xc5\xa1ibkej\xc5\xa1e vnetno delovanje kot tisti iz ma\xc5\xa1\xc4\x8dobnih kislin omega-6 oziroma imajo obratne u\xc4\x8dinke._NEWLINE_Eikozanoidi serije 3 in serije 6 tekmujejo med seboj. Ko so odkrili, da imajo tromboksani pomembno vlogo pri agregaciji trombocitov (kar lahko na eni strani vodi do smrti zaradi tromboze, na drugi strani pa do izkrvavitve) in da imajo levkotrieni pomembno vlogo v imunskem sistemu (in s tem na razvoj artritisa, lupusa, astme ter na premagovanje oku\xc5\xbeb), se je pojavilo veliko zanimanje za odkrivanje na\xc4\x8dinov, kako nadzorovati sintezo eikozanoidov iz ma\xc5\xa1\xc4\x8dobnih kislin omega-6. Najenostavnej\xc5\xa1i na\xc4\x8din naj bi bil u\xc5\xbeivanje manj ma\xc5\xa1\xc4\x8dobnih kislin omega-6 in ve\xc4\x8d omega-3.'